4นิคมยื่นกู้ซอฟท์โลนออมสิน 5พันลบ.
ธนาคารออมสิน เผย 4 นิคมอุตสาหกรรม ยื่นกู้ซอฟท์โลนวงเงิน  5พันล้านบาท วางแนวกันน้ำท่วม ขอยืดคิดดอกต่ำ 15 ปี
8 ธ.ค. 2554

ธนาคารออมสิน เผย 4 นิคมอุตสาหกรรม ยื่นกู้ซอฟท์โลนวงเงิน  5พันล้านบาท วางแนวกันน้ำท่วม ขอยืดคิดดอกต่ำ 15 ปี
นายพิศิษฐ์ เสรีวิวัฒนา รองผู้อำนวยการ ธนาคารออมสิน เปิดเผยว่า ขณะนี้มีนิคมอุตสาหกรรม 4 แห่ง แสดงความจำนงในการยื่นขอสินเชื่อดอกเบี้ยพิเศษ(ซอฟท์โลน)เพื่อวางระบบป้องกันน้ำท่วมตามนโยบายของรัฐบาล ประกอบด้วย นิคมอุตสาหกรรมโรจนะ(ROJNA)วงเงินกู้ประมาณ 2 พันล้านบาท นิคมอุตสาหกรรมบางกระดี นิคมอุตสาหกรรมบางปะอิน และนิคมอุตสาหกรรมนวนคร (NNCL)วงเงินกู้แห่งละไม่เกิน 1 พันบาท ขณะนี้ธนาคารรอเพียงการกำหนดระบบการสร้างเขื่อนที่ต้องผ่านความเห็นชอบและได้รับการรับรองจากกระทรวงอุตสาหกรรมและสมาคมวิศวกรรมก่อนเพื่อให้บริษัทประกันภัยมีความเชื่อมั่นและยอมรับการรับประกันภัยจากน้ำท่วมด้วย
"ตอนนี้ธนาคารมีความพร้อมเรื่องเงินให้กู้ รอเพียงการอนุมัติตามขั้นตอนเพื่อจะเบิกจ่ายเงิน วงเงินกู้ที่เตรียมไว้ 1.5 หมื่นล้านบาท ตอนนี้มีมายื่นไม่ถึง 5 พันล้านบาท มีแค่นิคมฯ 4 แห่งที่ได้มาหารือ"นายพิศิษฐ์ กล่าว
อย่างไรก็ตาม ทางผู้ประกอบการนิคมอุตสาหกรรมได้ยื่นขอเสนอให้ขยายเวลาคิดอัตราดอกเบี้ย 0.01% เป็2 15 ปี จากที่กำหนดไว้ 7 ปี ซึ่งเรื่องดังกล่าวต้องขึ้นอยู่กับการพิจารณาของรัฐบาล แต่หากไม่มีการขยายเวลา ธนาคารอาจจะให้กู้ในอัตราปกติ